Ασαχικάβα

Η Ασαχικάβα (旭川市, Asahikawa-shi) είναι η δεύτερη μεγαλύτερη πόλη του νησιού Χοκκάιντο της Ιαπωνίας μετά το Σαππόρο. Βρίσκεται περίπου στο κέντρο του νησιού Χοκκάιντο. Η Ασαχικάβα είναι γνωστή για τον ζωολογικό κήπο Ασαχιγιάμα και το φαγητό Ασαχικάβα ράμεν. Το 2011 η πόλη είχε πληθυσμό 352000 περίπου. Καλύπτει μία έκταση 747,6 τετραγωνικών χιλιομέτρων. Η Ασαχικάβα  συμπεριλήφθηκε το 2019 στη λίστα της Ουνέσκο, που αφορά στις δημιουργικές πόλεις για τη διάκρισή της για τον αρχιτεκτονικό της σχεδιασμό.Έχει χτιστεί στη συμβολή των ποταμών Μπιέι, Τσουμπέτσου, Ισικάρι και Ουσιμπέτσου. Γι' αυτό διαθέτει πάνω από 700 γέφυρες.

Ιστορία 
Το 1890 ιδρύθηκαν τα χωριά  Ασαχικάβα, Καγκουρά και Ναγκαγιάμα στην περιοχή Καμικάβα (Kamikawa).Το χωριό Ασαχικάβα μετατράπηκε σε πόλη το 1900. Ο δήμος Ασαχικάβα ιδρύθηκε το 1922. Το 1930 άνοιξε το ιατρικό γραφείο της πόλης, που μετεξελίχθηκε στο τωρινό νοσοκομείο της πόλης. Το 1966 άρχισε η λειτουργία του αεροδρομίου της πόλης και το 2006 έγινε η πρώτη διεθνής πτήση προς τη Σεούλ.  Σταδιακά η Ασαχικάβα έγινε σιδηροδρομικό, βιομηχανικό και εμπορικό κέντρο στο νησί Χοκκάιντο.Το 2000 η Ασαχικάβα μετατράπηκε σε «μητροπολιτικό δήμο» ((中核市 Chūkakushi).

Κλίμα 
Το κλίμα στην Ασαχικάβα είναι ηπειρωτικό με ζεστά καλοκαίρια. Θεωρείται ως η πιο κρύα πόλη της Ιαπωνίας. Η μέση ετήσια θερμοκρασία στην Ασαχικάβα είναι 6,7°C. Η υψηλότερη καταγεγραμμένη θερμοκρασία είναι 33,9°C και καταγράφηκε το μήνα Ιούλιο. Η χαμηλότερη καταγεγραμμένη θερμοκρασία είναι -30°C και καταγράφηκε το μήνα Ιανουάριο. Ο μέσος όρος βροχοπτώσεων ετησίως ανέρχεται σε 1087,1 χιλιοστά βροχής. Υπάρχει ένας μέσος όρος βροχοπτώσεων 158 ημερών το έτος στην Ασαχικάβα.

Οικονομία 
Η οικονομία της Ασαχικάβα  στηρίζεται στη βιομηχανία ξυλείας, χαρτιού και στη ζυθοποιεία. Η πόλη φημίζεται για την παραγωγή σάκε.

Αξιοθέατα 

 Γέφυρα Ασαχιμπάσι: Κατασκευάστηκε το 1932 πάνω από τον ποταμό Ισικάρι. Συνδέει το κέντρο της πόλης με τα βόρεια προάστεια. Το 2004 έχει συγκαταλεχθεί  στη λίστα κληρονομιάς του νησιού Χοκκάιντο και θεωρείται ως ένα από τα πιο γραφικά σημεία της Ασαχικάβα.
 Ζωολογικός κήπος Ασαχιγιάμα (Asahiyama Zoo) (旭山動物園, Asahiyama Dōbutsuen): Είναι ιδιαίτερα δημοφιλής ζωολογικός κήπος. Δημιουργήθηκε το 1967. Φιλοξενεί πολλά άγρια ζώα, όπως πιγκουίνους, ελάφια, φώκιες, πολικές αρκούδες, λύκους. Υπάρχουν γυάλινες σήραγγες, που επιτρέπουν στους επισκέπτες να δουν τα ζώα με ασφάλεια και από διάφορες οπτικές γωνίες.
 Ασαχικάβα Ράμεν χωριό:  Στις παρυφές της πόλης υπάρχουν αρκετά μαγαζιά, που πωλούν το διάσημο παραδοσιακό φαγητό Ασαχικάβα ράμεν (旭川ラーメン).  
 Μουσείο χιονιού: Υπάρχει μία αίθουσα, όπου οι επισκέπτες μπορούν να πληροφορηθούν για τα διαφορετικά μεγέθη των νιφάδων χιονιού και πώς δημιουργούνται. Υπάρχει άλλο δωμάτιο, όπου οι επισκέπτες μπορούν να νοικιάσουν ρούχα και να φωτογραφηθούν με ιδιαίτερα ρούχα.
 Εθνικό πάρκο Νταϊσετσουζάν (Daisetsuzan National Park):  Αρκετά κοντά στην πόλη Ασαχικάβα βρίσκεται το εθνικό πάρκο Νταϊσετσουζάν. Καλύπτει μία έκταση 230000 εκταρίων στο κέντρο του νησιού Χοκκάιντο. Στο πάρκο βρίσκονται τα πιο ψηλά βουνά του Χοκκάιντο, δηλαδή το Ασαχιντάκε (Asahidake), το Τοκάτσιντακε (Tokachidake), την οροσειρά Σικαριμπέτσου (Shikaribetsu) και την οροσειρά Ισικάρι (Ishikari). Το 1934 ανακηρύχθηκε ως εθνικό πάρκο. Αρκετές χιονοστιβάδες γίνονται κάθε χρόνο στο εθνικό πάρκο.  Στο κέντρο του εθνικού πάρκου υπάρχει μία καλντέρα, που έχει διάμετρο δύο χιλιόμετρα και ονομάζεται Οχάτσι-ντάιρα (御鉢平) (Ohachi-daira). Από εκεί εκλύονται επικίνδυνα δηλητηριώδη αέρια. 
 Διεθνές μουσείο υφαντικής τέχνης και βαφής: Υπάρχουν υφάσματα και τάπητες βαμμένα με φυσικά χρώματα από όλο τον κόσμο. Στα εκθέματα περιλαμβάνονται Βελγικοί τάπητες 16ου αιώνα και όμορφα κιμονό. 
 Το μουσείο της πόλης Ασαχικάβα (Asahikawa City Museum): Περιλαμβάνει δύο ορόφους, όπου εκτίθενται εκθέματα, που αφορούν κατοικίες των αυτόχθονων Αϊνού, ξύλινους στρατώνες, καθώς και εκθέματα για το κλίμα και το οικοσύστημα της ευρύτερης περιοχής.

Φεστιβάλ 

 Φεστιβάλ χιονιού  (旭川冬まつり, Asahikawa Fuyu Matsuri): Διεξάγεται κάθε Φεβρουάριο σε ετήσια βάση. Για πρώτη φορά διεξάχθηκε το 1960. Περιλαμβάνει διαγωνισμό γλυπτών κατασκευασμένων από πάγο. Είναι το δεύτερο μεγαλύτερο φεστιβάλ χιονιού στο νησί Χοκκάιντο μετά το φεστιβάλ χιονιού του Σαππόρο. Και τα δύο αυτά φεστιβάλ λαμβάνουν χώρα την ίδια χρονική περίοδο.
 Kotan Matsuri: Διεξάγεται κατά τη φθινοπωρινή ισημερία το Σεπτέμβριο στις όχθες του ποταμού Ισικάρι (Ishikari), περίπου 10 χιλιόμετρα νότια της πόλης Ασαχικάβα. Μεταξύ των εκδηλώσεων περιλαμβάνονται παραδοσιακοί χοροί Αϊνού, μουσική και προσευχές σε θεότητες της φωτιάς. Η λέξη kotan σημαίνει «χωριό» ή «κοινότητα» στη γλώσσα των Αϊνού.

Πληθυσμιακή μεταβολή 
Ο συνολικός αριθμός των κατοίκων της πόλης Ασαχικάβα κατά τις τελευταίες δεκαετίες σύμφωνα με την στατιστική υπηρεσία της Ιαπωνίας απεικονίζεται στον παρακάτω πίνακα:

Εικόνες

Εξωτερικοί σύνδεσμοι 

 https://www.city.asahikawa.hokkaido.jp/index.html επίσημη ιστοσελίδα της πόλης Ασαχικάβα
 Ασαχικάβα  άρθρο στην ιστοσελίδα www.britannica.com

Παραπομπές 
Πόλεις της Ιαπωνίας